Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 70/07)

Denne offentliggørelse giver ret til at gøre indsigelse mod ændringsansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Arroz del Delta del Ebro«/»Arròs del Delta de l’Ebre«

EU-nr.: PDO-ES-0336-AM02 — 9. september 2020

BOB (X) BGB ( )

1. Ansøgende sammenslutning og legitim interesse

Consejo regulador de la DOP Arròs del Delta de l’Ebre [kontrolorganet for den beskyttede oprindelsesbetegnelse »Arroz del Delta del Ebro«/»Arròs del Delta de l’Ebre«] C/Salvador Dalí, 27-29 43870 Amposta (Spanien) info@do-deltadelebre.com http://do-deltadelebre.com

Kontrolorganet for den beskyttede oprindelsesbetegnelse »Arroz del Delta del Ebro«/»Arròs del Delta de l’Ebre« består af alle producenter af og forarbejdningsvirksomheder for den beskyttede oprindelsesbetegnelse »Arroz del Delta del Ebro« og har en legitim interesse i at indgive denne ændringsansøgning.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☒ Tilknytning

☐ Mærkning

☒ Andet: kontrolorgan, lovkrav

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet (afsnit B i varespecifikationen og punkt 3.2 i enhedsdokumentet):

— For at medtage tre nye sorter og udvide beskyttelsen til også at omfatte brune ris er følgende tekst i afsnittene Beskrivelse af produktet i varespecifikationen (afsnit B) og enhedsdokumentet (punkt 3.2): »Hvide ris af arten Oryza sativa L. og af sorterne »Bahía«, »Tebre«, »Gleva«, »Fonsa«, »Bomba« og »Montsianell«, som opfylder markedsføringsstandarderne for handelsklassen »Ekstra«.« blevet erstattet med: »Hvide og brune ris af arten Oryza sativa L. og af sorterne »Bahía«, »Tebre«, »Gleva«, »Fonsa«, »Bomba«, »Montsianell«, »JSendra«, »Guara« og »Olesa«, som er dyrket med konventionelle eller økologiske landbrugsmetoder (eller andre nationalt anerkendte bæredygtige produktionsmetoder). Hvide ris skal opfylde markedsføringsstandarderne for handelsklassen »Ekstra«, og brune ris (dvs. »afskallede ris«) skal udelukkende opfylde den markedsføringsstandard, der er gældende for brune ris.« Medtagelsen af disse tre nye rissorter betød, at det også var nødvendigt at tilpasse andre passager i afsnittene Beskrivelse af produktet (afsnit B i varespecifikationen og punkt 3.2 i enhedsdokumentet). Følgende tekst: »Sorterne »Bahía«, »Tebre«, »Fonsa«, »Montsianell« og »Gleva« ligner hinanden meget. Selv om der kan være mindre forskelle i den måde, de dyrkes på, er der ingen betydelig forskel på slutproduktet.« er blevet erstattet med: »Alle sorter, der er omfattet af den beskyttede oprindelsesbetegnelse, er af underarten japonica. De ligner praktisk taget alle (»Bahía«, »Tebre«, »Fonsa«, »Montsianell«, »Gleva«, »JSendra« og »Guara«) hinanden meget. Selv om der kan være mindre forskelle i den måde, de dyrkes på, er der ingen betydelig forskel på slutproduktet.« Følgende tekst: »Selv om sorten »Bomba« adskiller sig fra de andre sorter med hensyn til dyrkning og selve riskornet, er den medtaget i varespecifikationen pga. af sin kvalitet og sin traditionelle tilknytning til Ebros deltaområde.« er blevet erstattet med: »Selv om sorten »Bomba« adskiller sig fra de andre sorter med hensyn til dyrkning og selve riskornet, er den medtaget i varespecifikationen pga. af sin kvalitet og sin traditionelle tilknytning til Ebros deltaområde. Ukogte riskorn af sorten »Olesa« ser meget anderledes ud end de andre sorter, der er omfattet af den beskyttede oprindelsesbetegnelse, men denne sort, som også stammer fra det afgrænsede geografiske område, giver samme resultater i køkkenet som sorten »Bomba«.« Følgende tekst: »Disse sorter har en høj stivelseskoncentration i kornets midte, hvilket giver dem en kridhvid midte, der på spansk betegnes som »perlado« (perleagtig). Det er denne egenskab, som gør, at risene under kogning optager smag og farve fra de øvrige ingredienser i en opskrift.« er blevet erstattet med: »Disse sorters indhold af amylose er tilstrækkelig højt til, at risene under kogning optager smag og farve ordentligt fra de øvrige ingredienser i en opskrift.« Følgende tekst: »Alle disse sorter er kendt for, at de koges jævnt og har ensartede korn. De er velegnede til regionens lokale risretter, da de — i modsætning til andre ristyper, såsom langkornet ris — har en god evne til at optage smag.« er blevet erstattet med: »De er alle kendt for, at de koges jævnt og har ensartede korn, når de er kogt. De er velegnede til regionens lokale risretter, da de — i modsætning til andre ristyper, såsom de fleste langkornede rissorter — har en god evne til at optage smag. Selv om »Olesa« er en langkornet sort, giver den samme resultater i køkkenet som de andre sorter, der er omfattet af den beskyttede oprindelsesbetegnelse.« På grund af medtagelsen af brune ris, der, sådan som det forklares i Beskrivelse af produktet (afsnit B1 — Definition af produktet — i varespecifikationen og punkt 3.2 i enhedsdokumentet), er omfattet af en anden markedsføringsstandard, var det også nødvendigt at tilpasse følgende tekst i afsnittene Beskrivelse af produktet (afsnit B i varespecifikationen og punkt 3.2 i enhedsdokumentet): »Alle sorter med den beskyttede oprindelsesbetegnelse »Arroz del Delta del Ebro« skal ved markedsføringen opfylde markedsføringsstandarden for handelsklassen »Ekstra«, og kornene skal være sunde, uden svamp, råd, insekter og parasitter og uden fremmed lugt og/eller smag.« Den er blevet erstattet med: »Alle sorter med den beskyttede oprindelsesbetegnelse »Arroz del Delta del Ebro« skal ved markedsføringen opfylde den relevante markedsføringsstandard, og kornene skal være sunde, uden svamp, råd, insekter og parasitter og uden fremmed lugt og/eller smag.« Begrundelse for medtagelsen af brune ris: Brune ris (også kaldet »afskallede« ris) er de ris, som hvide ris — der hidtil har været den eneste ristype, som var omfattet af den beskyttede oprindelsesbetegnelse — er fremstillet af. Brune ris består af modne riskorn, hvor avnerne eller skallerne er fjernet, så der kun er klidlaget tilbage, som giver risene deres farve. Beslutningen om at tilføje brune ris til de ristyper, der er omfattet af den beskyttede oprindelsesbetegnelse »Arroz del Delta del Ebro«, er blevet truffet for at tage hensyn til de ændrede forbrugsvaner, da der er stadig større efterspørgsel efter denne produkttype. Begrundelse for medtagelsen af nye sorter: Foruden de sorter, der allerede er omfattet (»Bahía«, »Tebre«, »Fonsa«, »Bomba«, »Montsianell« og »Gleva«), er de nye tilføjelser (»JSendra«, »Guara« og »Olesa«) de rissorter, der bedst kan tilpasse sig vådområderne i Ebrodeltaet. Kogt ris af disse nye sorter har de samme egenskaber som de sorter, der allerede er omfattet af den beskyttede oprindelsesbetegnelse, og de tilhører alle — både de gamle og de nye — underarten japonica. »JSendra« er en sort, der er velegnet til miljøet og de dominerende vejrforhold, navnlig vind, takket være planternes højde. Den er meget modstandsdygtig over for udfald af kornene, nedslagning og risbrunsyge. Da den hører til de sorter, der sås på det seneste tidspunkt (i første halvdel af maj), er den en af de mest tilpasningsdygtige til klimaændringer. Dens egenskaber ligner meget egenskaberne hos de sorter, der i øjeblikket er omfattet af den beskyttede oprindelsesbetegnelse. Sorten »Guara« er også velegnet til miljøet og de dominerende vejrforhold. Den hører til de sorter, der egner sig bedst til sandjord. Dens egenskaber ligner meget egenskaberne hos de sorter, der i øjeblikket er omfattet af den beskyttede oprindelsesbetegnelse. Sorten »Olesa« stammer fra Ebrodeltaet og er velegnet til det lokale miljø. Da det er en sort med kort varighed, kan den høstes på en bæredygtig måde ved hjælp af færre naturressourcer og med miljøvenlige landbrugsmetoder. Den er meget modstandsdygtig over for svampeinfektioner og nedslagning, og derfor egner den sig godt til det lokale klima. Dens kulinariske egenskaber ligner meget egenskaberne hos de sorter, der allerede er omfattet af den beskyttede oprindelsesbetegnelse. De forskellige rissorters evne til at tilpasse sig de forskellige jordtyper er genstand for forskning i både den private og den offentlige sektor via den forsøgsstation, som instituttet for landbrugsfødevarer og teknologi har i Ebro. Branchen er også meget bevidst om og opmærksom på områdets store økologiske værdi, og det er altid blevet prioriteret højt at finde en balance mellem områdets rige naturarv og dets socioøkonomiske værdi. Risafgrøderne i Ebrodeltaet er et eksempel på, hvordan en afgrøde, der blev indført sidst i det 19. århundrede, kan give et væsentligt bidrag til et områdes store værdi som naturområde. Derfor fortsætter arbejdet med og forskningen i at identificere nogle mere bæredygtige afgrødesorter, der har de samme egenskaber som de eksisterende sorter og kan tilpasse sig de særlige forhold i Ebrodeltaet. De sorter, det foreslås at medtage, udmærker sig navnlig ved: a) at være mere modstandsdygtige over for svampesygdomme, navnlig Pyricularia oryzae, hvilket reducerer behovet for fungicider b) at være mere modstandsdygtige over for jordens saltindhold c) at være velegnede til sandjord, navnlig når det gælder »Guara« d) at være mere tilpasningsdygtige over for forskelle, der skyldes klimaændringer e) at kunne fastholde den landbrugs- og miljømæssige kompatibilitet i det afgrænsede område. De nye sorter er blevet tilføjet i de tabeller, der angiver risenes egenskaber i afsnittene Beskrivelse af produktet (afsnit B i varespecifikationen og punkt 3.2 i enhedsdokumentet).

— Denne tabel: »Sort Længde Forhold mellem længde og bredde »Bahía« 8,2 mm (middel) 2,20 (halvkugleformet) »Tebre« 8,1 mm (middel) 2,00 (kugleformet) »Fonsa« 7,9 mm (middel) 2,00 (kugleformet) »Bomba« 7,4 mm (kort) 1,85 (kugleformet) »Montsianell« 8,3 mm (middel) 2,16 (halvkugleformet) »Gleva« 7,9 mm (middel) 2,04 (halvkugleformet)« er derfor blevet erstattet med denne: »Sort Længde Forhold mellem længde og bredde »Bahía« 8,2 mm (middel) 2,20 »Tebre« 8,1 mm (middel) 2,00 »Fonsa« 7,9 mm (middel) 2,00 »Bomba« 7,4 mm (kort) 1,85 »Montsianell« 8,3 mm (middel) 2,16 »Gleva« 7,9 mm (middel) 2,04 »JSendra« 8,2 mm (middel) 2,16 »Guara« 8,0 mm (middel) 2,11 »Olesa« 9,1 mm (lang) 3,10 Gennemsnitlige referenceværdier for de enkelte sorter.« Forklaring: De nye sorter er blevet tilføjet i tabellen, og beskrivelsen af, hvor kugleformede riskornene er (»kugleformet« osv.), er blevet fjernet, da den ikke er i overensstemmelse med lovgivningen, og da disse oplysninger allerede fremgår indirekte af forholdet mellem længde og bredde. Følgende tabel om slutproduktet (Beskrivelse af produktet — afsnit B i varespecifikationen og punkt 3.2 i enhedsdokumentet) er ligeledes blevet ændret: »Sort Kategori Type »Bahía« Middelkornet »Perlado« [med en kridhvid midte] »Tebre« Middelkornet »Perlado« [med en kridhvid midte] »Fonsa« Middelkornet »Semiperlado« [med en kridhvid midte, men mindre markant end »perlado«] »Bomba« Middelkornet »Perlado« [med en kridhvid midte] »Montsianell« Middelkornet »Perlado« [med en kridhvid midte] »Gleva« Middelkornet »Perlado« [med en kridhvid midte]« Den ændrede tabel er som følger: »Sort Kategori Amylose i % »Bahía« Middelkornet 19,1 »Tebre« Middelkornet 20,0 »Fonsa« Middelkornet 20,3 »Bomba« Middelkornet 24,9 »Montsianell« Middelkornet 18,1 »Gleva« Middelkornet 17,7 »JSendra« Middelkornet 17,5 »Guara« Middelkornet 17,5 »Olesa« Langkornet 24,0 Gennemsnitlige referenceværdier for de enkelte sorter.« Forklaring: De nye sorter er blevet tilføjet som forklaret ovenfor, og typeparameteren, som henviser til kvaliteten af perlado (med en kridhvid midte) er blevet fjernet fra tabellen, der nu i stedet medtager amyloseindholdet som procentdel af det totale stivelsesindhold (»amylose i %«). Amylose er en af de former for stivelse, der findes i ris. Denne ændring er foretaget, fordi man i varespecifikationen (og enhedsdokumentet) tidligere var af den opfattelse, at den kridhvide midte var ensbetydende med et vist stivelsesindhold og kulinariske egenskaber, mens man nu ved, at det ikke ligefrem er tilfældet. Perlado er en egenskab, der udvikles i riskornene, når de dannes, men det er procentdelen af amylose, som har betydning for de kogte ris’ sensoriske egenskaber, eftersom den er afgørende for risenes konsistens, mørhed og klæbrighed, og hvor meget de udvider sig, når de koges. Det er med andre ord amyloseindholdet, der er en sorts vigtigste egenskab, når det gælder resultaterne i køkkenet, og ikke egenskaben perlado, sådan som man antog tidligere.

— Ud over ovennævnte ændringer af både varespecifikationen og enhedsdokumentet har indførelsen af de tre nye sorter ført til en yderligere ændring, der udelukkende berører varespecifikationen. Den indeholder nu en kort beskrivelse og nogle vigtige oplysninger (grundlæggende egenskaber og gennemsnitligt forarbejdningsudbytte) for hver af disse nye sorter — i overensstemmelse med de oplysninger, der allerede er medtaget for de eksisterende sorter — i underpunktet B.2 (Beskrivelse af sorterne) i punktet Beskrivelse af produktet. Beskrivelsen af de enkelte sorter omfatter plantens højde, vækstvarighed, kornstørrelse og vægt, anbefalet såningsdato og væsentlige facts om sorten set ud fra et landbrugsmæssigt perspektiv. Tabellen over de grundlæggende egenskaber og forarbejdningsudbyttet — begge i punkt B.2 i varespecifikationen — omfatter nu også de tre nye sorter.

— Såningsperioderne for sorterne »Fonsa«, »Montsianell« og »Bomba« er gjort mere fleksible (punkt B.2 i varespecifikationen): — For sorten »Fonsa« er »såningen finder sted fra 1. til 10. maj« blevet ændret til »såningen skal finde sted i første halvdel af maj«. — For sorten »Montsianell« er »såningen finder sted fra 20. til 30. april« blevet ændret til »såningen skal finde sted sidst i april«. — For sorten »Bomba« er »såningen finder sted fra 20. april til 5. maj« blevet ændret til »såningen skal finde sted mellem sidst i april og først i maj«. Forklaring: Selv om datoerne i varespecifikationen er de anbefalede datoer, har erfaringerne i årenes løb vist, at såningsdatoerne kan variere, alt efter hvornår vandet lukkes ud på markerne fra vandingskanalerne, eller alt efter vejrforholdene om vinteren, som kan hindre risdyrkerne i at udføre det nødvendige arbejde på markerne. Derfor blev det besluttet at gøre såningsperioderne mere fleksible og ikke medtage så strengt nøjagtige datoer i varespecifikationen.

Produktionsmetode

— Der er tilføjet henvisninger til brune ris i afsnit E.b) i varespecifikationen (produktionsmetode), hvilket betyder, at følgende passage: »Risene med den beskyttede oprindelsesbetegnelse er hvide ris, som opfylder markedsføringsstandarden for handelsklassen »Ekstra«. Hvide ris er ris, hvor en del af eller hele klidlaget (frøskal og frøhinde) er fjernet ved hjælp af slibning, så risene får en ensartet hvid (eller hvidlig) farve. For at kunne markedsføres i handelsklassen »Ekstra« skal hele korn uden fejl udgøre mindst 92,70 % af risene, og andelen af ødelagte ris må ikke overstige 4 %.« er blevet ændret til: »Risene med den beskyttede oprindelsesbetegnelse er hvide ris, som opfylder markedsføringsstandarden for handelsklassen »Ekstra«, og brune ris. Hvide ris er ris, hvor en del af eller hele klidlaget (frøskal og frøhinde) er fjernet ved hjælp af slibning, så risene får en ensartet hvid (eller hvidlig) farve. Brune ris er afskallede ris, dvs. modne riskorn, hvor avnerne eller skallerne er fjernet, så der kun er klidlaget tilbage, som giver risene deres farve. Når de pakkes med henblik på markedsføring, skal de udelukkende opfylde markedsføringsstandarden for brune ris. Hele korn uden fejl skal udgøre mindst 92,70 % af risene, og andelen af ødelagte ris må ikke overstige 4 %.« Forklaring: Tilføjelsen af brune ris (af de årsager, der er nævnt i foregående afsnit) betyder, at oplysningerne om denne ristype skal tilføjes i de forskellige afsnit i varespecifikationen. Det omfatter tabellen over kvalitetstolerancer og beskrivelsen af denne ristype i dette afsnit.

— I afsnit E.b) i varespecifikationen (produktionsmetode) er tabellen over kvalitetstolerancer erstattet med en henvisning til lovgivningens overholdelse. Følgende tekst: »Ved forarbejdningen skal det sikres, at der ikke er nogen rester af klidlaget tilbage på riskornene. Riskornene skal ligge inden for følgende grænser: Parameter Hvide ris Gennemsnitskorn, som ikke kan gå igennem en sigte med nr. 14 3,75 Gennemsnitskorn, som ikke kan gå igennem en sigte med nr. 13 --- Gennemsnitskorn, som KAN gå igennem en sigte med nr. 13 0,25 Ødelagte korn (under tre fjerdedele af et helt korns gennemsnitslængde) --- Gule korn eller korn med lignende farver 0,20 Røde eller rødstribede korn 0,50 Kalkagtige og umodne korn 2,00 Plettede og insektbeskadigede korn 0,50 Urenheder 0,10 Minimumsantal hele korn uden fejl 92,70 « er derfor blevet erstattet med: »Ved forarbejdningen skal det sikres, at der ikke er nogen rester af klidlaget tilbage på de hvide riskorn. De kvalitetstolerancer, der er fastlagt i gældende lovgivning, skal overholdes.« Forklaring: Kvalitetstolerancerne i tabellen var akkurat de samme som dem, der er fastlagt i lovgivningen for hvide ris. Denne tabel skulle have været udvidet til at omfatte de nye ristyper såsom brune ris, der er omfattet af den beskyttede oprindelsesbetegnelse, men fordi værdierne er nøjagtigt de samme som i lovgivningen, blev det besluttet, at det ville være bedre at forenkle varespecifikationen og erstatte tabellen med en henvisning til lovgivningens overholdelse. Der er således tale om en redaktionel ændring uden indvirkning på produktets kvalitet eller de kvalitetsstandarder, det skal opfylde.

— Under overskriften Opbevaring og konservering i afsnit E.b) i varespecifikationen (Produktionsmetode) er der foretaget en rettelse i følgende henvisning til den anvendte lufttemperatur under opbevaring og konservering: »For at opbevare risene under optimale forhold i siloerne, inden de skal forarbejdes, pumpes der jævnligt luft ind, fortrinsvis kold luft med en temperatur på 5 °C eller luft med stuetemperatur.« Dette er blevet ændret til: »For at opbevare risene under optimale forhold i siloerne, inden de skal forarbejdes, pumpes der jævnligt luft ind, fortrinsvis kold luft med en temperatur på 10-15 °C eller luft med stuetemperatur.« Forklaring: Dette var en trykfejl. 5 °C er for lav en temperatur og ville praktisk taget fryse risene. Derfor er denne værdi blevet rettet fra 5 °C til 10-15 °C.

— Under overskriften Emballering og etikettering i afsnit E.b) i varespecifikationen (Produktionsmetode) er følgende sætning: »Alle ris i hver pakke skal være ris af en enkelt sort i handelsklassen »Ekstra«« blevet ændret til: »Alle ris i hver pakke skal være ris af en enkelt sort.« Forklaring: Henvisningen til markedsføringsstandarden for handelsklassen »Ekstra« er blevet slettet fra dette punkt, da der — sådan som det forklares ovenfor — eksisterer en anden klasse for brune ris. Tilknytning til det geografiske område (afsnit F i varespecifikationen og punkt 5 i enhedsdokumentet): Følgende ændringer er ikkekritiske redaktionelle ændringer, som det var nødvendigt at foretage i afsnittet Tilknytning til miljøet i varespecifikationen (afsnit F) og i enhedsdokumentet (punkt 5), og som grundlæggende har til formål at afspejle ændringerne i varespecifikationen i begge dokumenter.

— I punkt 5.2 i enhedsdokumentet (Produktets egenart) er følgende passage: »Alle sorter er kendt for, at de koges jævnt og har ensartede korn og en god absorptionsevne takket være det høje stivelsesindhold i kornets kridhvide midte — en kvalitet, der på spansk betegnes som »perlado«. Risene værdsættes for deres gode kogeevne, som giver luftige og separate korn (en klæbrighed mellem kornene på 7,3), og den mængde vand, de absorberer (1,93 g vand for hvert gram ris), hvilket sikrer, at risene optager en god del af smagen fra de forskellige retter, de anvendes i.« blevet ændret til: »Alle de sorter, der er omfattet af den beskyttede oprindelsesbetegnelse »Arroz del Delta del Ebro«, kendetegnes ved, at de koges jævnt, har ensartede korn, når de er kogt, og en god absorptionsevne takket være deres høje amyloseindhold som procentdel af det totale stivelsesindhold. Risene værdsættes for deres gode kogeevne, som giver luftige og separate korn, og deres gode vandabsorptionsevne, som sikrer, at de optager en god del af smagen fra de forskellige retter fra Ebros deltaområde, de anvendes i.« Samme ændring er foretaget i afsnit F i varespecifikationen (Tilknytning til miljøet). Forklaring: Som det blev forklaret i forbindelse med ændringen af Beskrivelse af produktet, troede man tidligere, at egenskaben perlado — at riskornene har en kridhvid midte — hang sammen med risenes stivelsesindhold og kulinariske egenskaber. Nu ved man dog, at det er amyloseindholdet, der er en sorts vigtigste egenskab, når det gælder resultaterne i køkkenet, og ikke egenskaben perlado, sådan som man antog tidligere. Derfor er teksten om sammenhængen også blevet ændret. Henvisningerne til »klæbrighed mellem kornene« og »den mængde vand, de absorberer« er blevet slettet fra afsnittet om sammenhængen, da de anses for at være overflødige. Der er udelukkende tale om en redaktionel ændring, eftersom oplysningerne om disse egenskaber for referencesorten (»Bahía«) stadig er medtaget under Beskrivelse af produktet (afsnit B i varespecifikationen og punkt 3.2 i enhedsdokumentet) og ikke er blevet ændret i nogen af dokumenterne.

— Henvisningen til risenes farve er blevet slettet fra denne sætning i punkt 5.3 i enhedsdokumentet (Sammenhængen mellem det geografiske område og produktets kvalitet eller egenskaber): »Ris fra dette område har et veletableret omdømme blandt forbrugerne på grund af deres perlemorshvide farve og deres smag og konsistens, som skyldes de anvendte sorters egenskaber og det område, hvor de dyrkes.« Den foreslåede nye ordlyd er som følger: »Ris fra dette område har et veletableret omdømme blandt forbrugerne på grund af deres smag og konsistens, som skyldes de anvendte sorters egenskaber og det område, hvor de dyrkes.« Samme ændring er foretaget i afsnit F i varespecifikationen (Tilknytning til miljøet). Forklaring: Selv om risene historisk set var kendt for deres hvide farve, kunne det være vildledende at angive dette i dette afsnit, nu hvor brune ris er blevet tilføjet til den beskyttede oprindelsesbetegnelse for — sådan som det er forklaret ovenfor — at tage hensyn til de ændrede forbrugsvaner. Derfor skal denne henvisning slettes.

Andre

— Kontrolorgan (punkt G i varespecifikationen): Oplysningerne om kontrolorganet er blevet ændret.

— Krav i national lovgivning (afsnit I i varespecifikationen): Dette afsnit udgår, da det ikke er påkrævet i henhold til forordning (EU) nr. 1151/2012.

ENHEDSDOKUMENT

»Arroz del Delta del Ebro«/»Arròs del Delta de l’Ebre«

EU-nr.: PDO-ES-0336-AM02 — 9. september 2020

BOB (X) BGB ( )

1. Betegnelse(r) [på BOB eller BGB]

»Arroz del Delta del Ebro«/»Arròs del Delta de l’Ebre«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Hvide og brune ris af arten Oryza sativa L. og af sorterne »Bahía«, »Tebre«, »Gleva«, »Fonsa«, »Bomba«, »Montsianell«, »JSendra«, »Guara« og »Olesa«, som er dyrket med konventionelle eller økologiske landbrugsmetoder (eller andre nationalt anerkendte bæredygtige produktionsmetoder). Hvide ris skal opfylde markedsføringsstandarderne for handelsklassen »Ekstra«, og brune ris (dvs. »afskallede ris«) skal udelukkende opfylde den markedsføringsstandard, der er gældende for brune ris.

De specifikke egenskaber for korn af referencesorten (»Bahía«) er som følger:

Egenskaber for forarbejdede, ukogte riskorn Længde: 5,53 mm Bredde: 2,99 mm Tykkelse: 2,14 mm Amylose (i % af tørstoffet): 19,41 % Forarbejdningsevne: hvor godt risene egner sig til forarbejdning Samlet udbytte: 69,90 % % ødelagte riskorn: 11,63 % Kogningsrelaterede egenskaber Kogetid: 16 minutter Vandabsorption*: 1,93 Forøgelse af kornlængden: 8,45 % *(g vand/g ris) Sensoriske egenskaber for de kogte ris (efter Batcherskalaen og gennem sensorisk vurdering ved hjælp af en smagsprøve*): (*) Med følgende skala: 9 = meget god, 7 = god, 5 = standard, 3 = under standard Grad af klæbrighed mellem kogte riskorn: 7,83 Acceptabilitet: 5,75 Udseende: 5,5

Alle sorter, der er omfattet af den beskyttede oprindelsesbetegnelse, er af underarten japonica. De ligner praktisk taget alle (»Bahía«, »Tebre«, »Fonsa«, »Montsianell«, »Gleva«, »JSendra« og »Guara«) hinanden meget. Selv om der kan være mindre forskelle i den måde, de dyrkes på, er der ingen betydelig forskel på slutproduktet.

Selv om sorten »Bomba« adskiller sig fra de andre sorter med hensyn til dyrkning og selve riskornet, er den medtaget i varespecifikationen pga. af sin kvalitet og sin traditionelle tilknytning til Ebros deltaområde. Ukogte riskorn af sorten »Olesa« ser meget anderledes ud end de andre sorter, der er omfattet af den beskyttede oprindelsesbetegnelse, men denne sort, som også stammer fra det afgrænsede geografiske område, giver samme resultater i køkkenet som sorten »Bomba«.

Sorterne klassificeres som følger ud fra de uafskallede riskorns dimensioner:

Sort Længde Forhold mellem længde og bredde »Bahía« 8,2 mm (middel) 2,20 »Tebre« 8,1 mm (middel) 2,00 »Fonsa« 7,9 mm (middel) 2,00 »Bomba« 7,4 mm (kort) 1,85 »Montsianell« 8,3 mm (middel) 2,16 »Gleva« 7,9 mm (middel) 2,04 »JSendra« 8,2 mm (middel) 2,16 »Guara« 8,0 mm (middel) 2,11 »Olesa« 9,1 mm (lang) 3,1 Gennemsnitlige referenceværdier for de enkelte sorter.

Forarbejdede riskorn (hvide ris) klassificeres som følger:

Sort Kategori Amylose i % »Bahía« Middelkornet 19,1 »Tebre« Middelkornet 20,0 »Fonsa« Middelkornet 20,3 »Bomba« Middelkornet 24,9 »Montsianell« Middelkornet 18,1 »Gleva« Middelkornet 17,7 »JSendra« Middelkornet 17,5 »Guara« Middelkornet 17,5 »Olesa« Langkornet 24,0 Gennemsnitlige referenceværdier for de enkelte sorter.

Disse sorters indhold af amylose er tilstrækkelig højt til, at risene under kogning optager smag og farve ordentligt fra de øvrige ingredienser i en opskrift.

De er alle kendt for, at de koges jævnt og har ensartede korn, når de er kogt. De er velegnede til regionens lokale risretter, da de — i modsætning til andre ristyper, såsom de fleste langkornede rissorter — har en god evne til at optage smag. Selv om »Olesa« er en langkornet sort, giver den samme resultater i køkkenet som de andre sorter, der er omfattet af den beskyttede oprindelsesbetegnelse.

Alle sorter med den beskyttede oprindelsesbetegnelse »Arroz del Delta del Ebro« skal ved markedsføringen opfylde den relevante markedsføringsstandard, og kornene skal være sunde, uden svamp, råd, insekter og parasitter og uden fremmed lugt og/eller smag.

Vandindholdet må ikke overstige 15 %, og der må ikke være nogen rester af klidlaget tilbage på riskornene (såfremt der er tale om hvide ris).

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Hele processen, lige fra dyrkningen til forarbejdningen og poleringen af risene, finder sted i det geografiske område, der er beskrevet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Risene pakkes i kasser eller pakker med 5, 2, 1, 0,5 eller 0,25 kg og placeres så inden i en anden beholder for at sikre, at den indre kasse eller pakke forbliver intakt. Kun materialer af fødevarekvalitet, der er tilladt i henhold til lovgivningen, må anvendes til emballering.

3.6. Særlige regler for mærkning af det produkt, som betegnelsen henviser til

Emballagen skal være påført ordene »Arroz del Delta del Ebro«/»Arròs del Delta de l’Ebre« samt BOB-logoet, EU-logoet og alle de generelle oplysninger, der er påkrævet i henhold til gældende lovgivning.

BOB-logoet er i farver og ser ud som følger:

4. Kort angivelse af det geografiske områdes afgrænsning

Det område, som den beskyttede oprindelsesbetegnelse »Arroz del Delta del Ebro« dyrkes og forarbejdes i, er Ebrodeltaet inden for distrikterne Baix Ebre og El Montsià i provinsen Tarragona.

Produktionsområdet omfatter hele området i kommunerne Deltebre og Sant Jaume d’Enveja samt de dele af L’Aldea, Amposta, L’Ampolla, Camarles and Sant Carles de la Ràpita, som hører med til Ebros deltaområde.

Forarbejdnings- og poleringsområdet omfatter de samme kommuner som produktionsområdet.

5. Tilknytning til det geografiske område

5.1. Det geografiske områdes egenart

Historiske faktorer

Ebros deltaområde har tradition for risdyrkning, og det hænger tæt sammen med deltaets dannelse og fysiske og geologiske udvikling.

Der er en lang række skriftlige kilder, som dokumenterer sammenhængen mellem denne tradition for risdyrkning og Ebros deltaområde. Et vigtigt eksempel er Geografía de Catalunya [Cataloniens geografi] af Lluís Solé i Sabaris (1958), som skrev, at »der er beviser for, at man har forsøgt at dyrke ris i Ebrodeltaet siden det 15. århundrede. Det var dog først i det 19. århundrede, at risdyrkningen virkelig blev udviklet som aktivitet«. I samme værk skriver han også, at »i deltaet, der blev anvendt til sæsongræsning for kvæg, kunne der takket være Canal de la Derecha [kanalen på højre hånd], som blev anlagt i Xerta i anden halvdel af det 19. århundrede, foretages oversvømmelser af jorden med ferskvand og indføres risdyrkning. Siden da er risdyrkning blevet mere og mere udbredt. Det har den fordel, at jorden afsaltes, og det giver samtidig et godt produkt«.

Aktiviteten er fortsat uafbrudt indtil i dag, og ris er nu den vigtigste afgrøde, der dyrkes i området.

Naturlige faktorer

Risdyrkningens udvikling i Ebrodeltaet skyldes både de lokale klima- og jordbundsforhold, jordens saltindhold og grundvandsstanden.

Den siltholdige jord i Ebrodeltaet er meget frugtbar og ideel til risdyrkning. Jordens sammensætning påvirkes kraftigt af vanding og en praksis kendt som colmateo eller »opsiltning« (en kombination af vand- og jordbevægelser for at sikre, at markerne er i god stand inden såning).

Høstudbyttet er et af de højeste i verden og afspejler områdets beliggenhed ved 40 ° nordlig bredde og isotermen 19 °C.

En anden vigtig faktor er jordens saltindhold, som skyldes havvand, der trænger ind i deltaet, og at klimaet er et »middelhavskystklima«. Vintrene er milde med begrænset nedbør, og der blæser tørre vinde fra nord og nordvest (Mistral og Levanten), mens somrene er varme med stærk tørke og fugtige vinde fra syd og sydøst (Ostro og Leveche). Næsten alle årets dage er der en let brise.

Områdets hydrologiske profil udgøres af den sidste del — ca. 30 km — af Ebrofloden og de to kanaler (højre og venstre), der starter ved Xerta-Tivenys-dæmningen og løber næsten parallelt med floden, indtil de forgrener sig i et enormt netværk af vandings- og afvandingskanaler, når de når deltaet. Der er ingen tvivl om, at den kendsgerning, at alt vand til vanding af afgrøden kommer fra en enkelt kilde, spiller en afgørende rolle for ensartetheden af det produkt, der dyrkes her, og også giver det nogle egenskaber, som adskiller det fra ris dyrket andre steder.

5.2. Produktets egenart

Alle sorter med den beskyttede oprindelsesbetegnelse »Arroz del Delta del Ebro« kendetegnes ved, at de koges jævnt, har ensartede korn, når de er kogt, og en god absorptionsevne takket være deres høje amyloseindhold som procentdel af det totale stivelsesindhold.

Risene værdsættes for deres gode kogeevne, som giver luftige og separate korn, og deres gode vandabsorptionsevne, som sikrer, at risene optager en god del af smagen fra de forskellige retter fra Ebros deltaområde, de anvendes til at fremstille.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Produktets kvalitetsegenskaber er de samme, eftersom alle sorter giver det samme slutprodukt med undtagelse af sorterne »Bomba« og »Olesa«. De er dog alligevel blevet medtaget i varespecifikationen — førstnævnte fordi den er traditionel for området, og sidstnævnte fordi den har sin oprindelse her. Sorterne er dog ikke den eneste faktor, der gør, at produktet adskiller sig fra sine konkurrenter. Det geografiske område, miljøet, klimaet, vandet og modningsprocessen spiller alt sammen en vigtig rolle, og kombinationen af alle disse faktorer er i høj grad en konstant i hele produktionsområdet.

Det naturlige miljø i området har indflydelse på risenes egenskaber. De lokale klima- og jordbundsforhold, saltindholdet og grundvandsstanden betyder, at ris er den eneste afgrøde, der dyrkes i det afgrænsede område. Deltaets rismarker er glimrende til dyrkning og giver et højt høstudbytte.

Ris fra dette område har et veletableret omdømme blandt forbrugerne på grund af deres smag og konsistens, som skyldes de anvendte sorters egenskaber og det område, hvor de dyrkes. Risene værdsættes også for deres gode kogeevne, som giver luftige og separate korn, og den absorberede vandmængde, der sikrer, at risene optager en god del af smagen fra de forskellige retter, de anvendes i.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den ajourførte varespecifikation kan findes på http://agricultura.gencat.cat/web/.content/01-departament/informacio-publica-tramits/2020/sollicitud-modificacio-dop-arros-delta-ebre/enllacos-documents/fitxers-binaris/pliego-condiciones-dop-arroz-delta-ebro-modificacion.pdf, mens ændringsprocessen er i gang.

Den vil blive offentliggjort på http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/en-vigor/castella/, når den er vedtaget.

(1) EUT L 343 af 14.12.2012, s. 1.